Nornasaga fjallar um Kötlu sem verður fyrir þeirri ólukku að opna galdagátt á sjálfri hrekkjavökunni . Hún snertir ævafornt Íslandskort og upp úr því gýs nornin Gullveig , full hégóma og í hefndarhug . Bókin er sú fyrsta í þríleik og verður spennandi að fá að vita meira um hana Kötlu í næstu bókum . Söguhetjan Katla er frekar seinheppin ung stúlka sem þráir ekkert heitar en að falla í hópinn og eignast alvöru vini . Það lendir á hennar baki að bjarga Íslandi ( jafnvel öllum heiminum ) og sínum eina vini , Mána , frá hræðilegum ráðagerðum Gullveigu . Það verður algjört kaos og múgæsingur þegar Gullveigu tekst að koma allri þjóðinni undir sitt band með notkun samfélagsmiðla en hún verður áhrifavaldur sem allir þrá að komast í kynni við . Með göldrum ýtir Gullveig undir neysluhyggju og kaupæði landans sem fellur fyrir gylliboðum hennar . Skrautlegar uppákomur á hverri síðu Ég var alveg rosalega hrifin af myndskreytingum hinnar fjölhæfu Kristínar Rögnu . Orðaforðinn í bókinni er litríkur og skemmtilegur , hver kafli er sannkölluð rússíbanareið . Þetta er bók sem ég hefði viljað hafa í höndunum þegar ég var yngri , en viðurkenni þó að þetta er bók sem ég mér fannst stórskemmtilegt að hafa í höndunum svona fjörgömul eins og ég er núna … Allavega , söguþráðurinn er hraður og spennandi með endalaust af skrautlegum uppákomum á hverri einustu blaðsíðu . Karakterarnir eru líka jafn skrautlegir og fjölbreyttir og þeir eru margir . Katla á tvær mæður og birtingamyndir fjölskyldunnar eru í mörgum formum í bókinni sem er svo mikilvægt að börn fái að sjá í dag . Bókin er undursamlega myndskreytt á frumlegan hátt , nánast hver opna er brotin upp með lítilli mynd eða feitletruðum orðum til að leggja áherslu á textann sem gerir lesturinn skemmtilegan og grípandi . Vinnsla Kristínar Rögnu á norrænu goðafræðinni er einstaklega skemmtileg en Völuspá og Konungsbók Eddukvæða koma meðal annars við sögu . Bókin Völuspá , þar sem Þórarinn Eldjárn enduryrkir Völuspá fyrir börn og Kristín Ragna sjálf myndskreytir , kemur fyrir í Nornasögu og verður lykillinn að lausn ráðgátunnar um uppruna Gullveigar . Mér fannst mjög gaman af því hvernig Kristín Ragna blandaði fyrri bók sinni inn í skrifin sín . Völuspá leikur hlutverk í Nornasögu . Ég verð að minnast á það hversu stórkostlegt það er hvernig miðbær Reykjavíkur stökkbreytist í konungsríki Gullveigar . Þekktar götur fá ný nöfn , Skólavörðustígurinn verður Gullveigargata og Hallgrímskirkja verður Gullveigargarður . Þessum umbreytingum er öllum lýst á svo skemmtilegan og frumlegan hátt að lesandinn upplifir Reykjavík alveg upp á nýtt sem ævintýraborg úr norrænni goðafræði . Þó að hér sé bók sem er fyrir ungan aldurshóp má finna beitta samfélagsádeilu í henni , meðal annars á kapítlaískt kaupæði og ofnotkun samfélagsmiðla og snjallsíma . Einnig fannst mér gaman af því þegar ádeilu á ríkisstjórnina er laumað inn þar sem meðal annars má sjá styttu af menntamálaráðherra klífa himinhátt bókafjall með sekk á bakinu með áletruninni Bókaskatturinn . Í Nornasögu er nútímanum og gamla tímanum blandað saman listilega , samfélagsmiðlar og áhrifavaldar kallast á við sögur og minni Eddukvæðanna . Ég held að bæði ungir og aldnir gætu orðið fróðari eftir lesturinn . Ég var innilega ánægð með þessa bók og finn fyrir mikilli gleði að íslensk börn eigi von á slíkum gullmola í jólapakkann í ár . Öll fjölskyldan getur skemmt sér konunglega saman yfir þessari fjörugu bók sem tekst á við mikilvæg málefni , fjölskylduna , vináttuna og sjálft samfélagið .